Een dood toe struktuur in Pta ineenstortDie struktuur wat inmekaargestort het (Foto: Verskaf) Een persoon is dood en drie ander ernstig beseer toe bouwerk langs die Jakaranda-sentrum in Rietfontein, Pretoria, inmekaargestort het. Konstruksiewerkers was glo Donderdagoggend net voor 12:00 besig met opknappingswerk aan die struktuur toe dit skielik meegegee het. Xander Loubser, woordvoerder van Best Care-ambulansdienste, sê paramedici, die brandweer en polisie is tans op die toneel. Een persoon is dood toe die struktuur inmekaarstort (Foto: Verskaf) “Ons is nog nie seker wat presies gebeur het nie, maar klink my hulle het ŉ sementvloer gegooi toe die struktuur skielik inmekaar geval het,” sê Loubser. Hy sê sowat vier konstruksiewerkers was onder die puin begrawe toe die struktuur op hulle geval het. “Een van die konstruksiewerkers is dood. Die ander drie is ernstig beseer en paramedici is tans besig om hulle te behandel,” sê Loubser. Loubser sê hulle is besig om vas te stel of daar nie nog persone beseer is nie. Maroela Media sal nuus oor die voorval bekend maak soos dit beskikbaar word.